એક જ વાત. અહીં તો મજા આવવી જોઈએ… જેને જે ગાવું હોય એ ગાય. બાકી જે ગાવા જ બેઠા છે, એને તો ઔરંગઝેબનો ફાધર આવે તો પણ અટકાવી શકવાના નથી. એ બહાને એ ગાય તો છે. દરેક માણસે ગાવાનું તો શીખવું જ જોઈએ. કારણ, પેટની ગરબડ, અને ગાવાની ચળ, એ એવી બાબત છે કે, ‘ઉપડી‘ એટલે, સ્થળ, સમય, પ્રસંગ કે મલાજાનું એને ભાન જ નથી રહેતું. હોઠ ઉપર લટકેલું ગીત બહાર ન નીકળે, ત્યાં સુધી એની ખંજવાળમાં કળ જ ન આવે. એ ઉકરડે ચઢીને પણ, તાન ખેંચવાનો એટલે ખેંચવાનો. ને આમ પણ ક્યાં એમાં લતા મંગેશકરજી સાથે કે હિમેશ રેશમિયા સાથે હરીફાઈ કરવાની છે? આપણા લત્તાની સિંગર બનાય તો પણ ઘણું.. આટલું થાય તો પણ ઢીંચુક ઢીંચુક. ‘કાળા ચશ્મા‘ વાળું ગીત ન ફાવે, તો તારક મહેતાના ઊંધા ચશ્માવાળું ગાવાનું, પણ ગાવાનું તો ખરું જ..